इस ब्रह्माण्ड को सृष्ट और अंग्रेजी में क्रियेशन creation कहा जाता है। इसका अर्थ है बनी हुई वस्तु। जो भी पदार्थ व वस्तु बनती है वह नष्ट अवश्य होती है, यह विज्ञान का सिद्धान्त है। अनादि पदार्थ अविनाशी होते हैं और आदि व उत्तपत्ति धर्म वाले पदार्थ नाशवान होते हैं। इस आधार पर भी हमारी सृष्टि का आदि है अर्थात् इसकी ईश्वर से रचना हुई है। एक दिन यह नष्ट भी अवश्य होगी जिसे प्रलय कहा जाता है। यह प्रलय युक्ति व तर्क के आधार पर भी सत्य सिद्ध होती है। इस रहस्य को जानकर मनुष्य पाप से मुक्त हो सकता है अर्थात् वह अनुचित स्वहित, स्वार्थ व पाप से दूर हो सकता है। सन्ध्या के अघमर्षण मन्त्रों में इस भावना को उद्बुध कराने वाले मन्त्रों का विनियोग किया गया है। यह जान लेने के बाद मनुष्य का मुख्य कर्तव्य ईश्वर के गुणों का ज्ञान व उनसे उसकी उपासना व ध्यान निश्चित होता है। स्वामी दयानन्द जी ने इसके लिए सन्ध्योपासना विधि की रचना की है। यह सन्ध्या पद्धति ही वेद व ऋषियों द्वारा समर्थित उपासना पद्धति है। हमारा सौभाग्य है कि यह उपासना पद्धति हमें प्राप्त है। अनेक मतों ने भी इसकी कुछ नकल करने की चेष्टा की है परन्तु ऋषि दयानन्दोक्त वैदिक सन्ध्या ही उपासना विषयक सर्वोत्तम पद्धति है। हमें ईश्वरोपासना सहित अग्निहोत्र यज्ञ, वेदाज्ञा का पालन व परोपकार आदि के कार्य कर अपने जीवन को सफल बनाना चाहिये। हमारी यह सृष्टि नाशवान है। एक दिन यह अवश्य नाश को प्राप्त होगी। हमारे शरीर भी नाश धर्म वाले हैं। इसकी मृत्यु होनी है। हमारे पूर्व व इस जन्म के कर्मों के आधार पर हमारे भावी जीवन का निर्धारण परमात्मा द्वारा किया जाना है। हमारे पास वेदविहित कर्तव्यों का पालन व कर्म करने के अलावा कोई विकल्प नहीं है। ऐसा करके ही हम अपने इस जीवन व भावी जन्मों को सुखी व सफल कर सकते हैं। इसी के साथ इस चर्चा को विराम देते हैं। ओ३म् शम्।